text:
La Associazion dai Comuns-citâts de Slovenie e je une dai socis dal progjet CircE – European regions toward Circular Economy (Regjons europeanis bande la economie circolâr) che si propon di miorâ lis politichis regjonâls pe economie circolâr midiant dal scambi di esperiencis e di buinis pratichis a nivel comunitari. Economie circolâr al è un tiermin par definî un sisteme economic pensât par podê rigjenerâsi di bessôl.
Il progjet al cjape dentri trê setôrs principâi: turisim, gjestion dai refudums e mobilitât. Chei altris socis a son la Regjon Lombardie, la Regjon Catalogne in Spagne, la Regjon de Basse Slesie in Polonie, la Provincie di Gelderland intai Paîs Bas, il London Waste and Recycling Board, il Creation Development EcoEntreprises CD2E (une agjenzie di disvilup de Regjon Haute di France) e la Citât di Sofia in Bulgarie.
Di pôc la Slovenie, dulà che il progjet al è stât inviât intal Zenâr dal 2017, e à ospitât i rapresentants dai socis dal progjet, che ur è stât presentât ancje cualchi esempli concret des ativitâts za inviadis o in program par disvilupâ la economie circolâr.
L’argoment al è stât tratât in precedence ancje dilunc dal incuintri promovût de Associazion dai Comuns-citâts de Slovenie cu lis parts interessadis (organizazions di setôr, ministeris competents, esperts e comuns interessâts). Lis ativitâts in Slovenie a varessin di concentrâsi soredut sui setôrs agricul e alimentâr, su la gjestion dai refudums e sul turisim, che a son stâts individuâts tant che chei che a ufrissin potenzialitâts plui grandis pal disvilup di une economie circolâr.
Par ce che al tocje il prin setôr, al è stât evidenziât che al sarès bon promovi la formazion di cooperativis agriculis. Cuntune cooperazion mutuâl plui largje, i piçui produtôrs a podaressin garantî une cuantitât suficiente dai singui prodots alimentârs par partecipâ ancje ai apalts publics. La azion che e ufrìs plui prospetivis in chest setôr e sarès la rivitalizazion de bande des comunitâts locâls dai cjasâi abandonâts. In Slovenie a saressin di fat plui o mancul 50.000 aziendis agriculis abandonadis li che si podaressin disvilupâ la agriculture biologjiche e il turisim vert. Un esempli concret di ativitâts za inviadis cun sucès in chest setôr a son lis „filieris verdis”: un progjet pilote che al è stât ativât inte aree di Lubiane ae fin dal 2015. Ae rêt a àn aderît za 11 coltivadôrs di Lubiane e 16 produtôrs dai contors. Tra i prossims obietîfs intal ambit dal progjet a son une marche coletive pai aliments produsûts a nivel locâl e il delineâ un model definitîf di colaborazion.
Il setôr agricul alimentâr al è leât a strent ancje al turisim. Tra lis misuris e i intervents orientâts bande la economie circolâr a jentrin di fat ancje la creazion di filieris curtis agroalimentârs destinadis massime a cui che al opere intal setôr turistic, e la creazion di une plateforme digjitâl acessibile a ducj che e meti in rêt i produtôrs alimentârs locâi e che e incentivi in maniere sistematiche la cooperazion tra i furnidôrs di servizis e di prodots verts.
Il turisim, che al contribuìs al 13% dal PIL sloven, al è in ogni câs il setôr che al ufrìs oportunitâts plui grandis pal disvilup de economie circolâr. La Slovenie e je di fat di agns orientade soredut viers il turisim vert e sostignibil. Une des ativitâts concretis in chest setôr za indreçadis bande une economie circolâr e rivuarde lis struturis ricetivis. In Slovenie al è stât inviât di pôc il progjet pilote dai albiercs difondûts, formule za consolidade in Friûl-Vignesie Julie e in Italie. Di fat, i promotôrs dal progjet, cualchi an indaûr a àn analizât tant che esemplis di buinis pratichis i albiercs difondûts in Cjargne. Il procès di creazion di une plateforme, adate pe grande part dal teritori sloven, al è dome inte fase iniziâl. Al moment, il progjet al cjape dentri sîs grups di azion locâl di diviersis zonis slovenis, tra chês lis areis di Padna, Snežnik (Monte Nevoso) e Bohinj. Dopo vê verificât tropis che a sedin in efiets lis struturis in stât di ufrî chest gjenar di servizi, al vignarà disvilupât il model.
✒ Tjaša Gruden
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
1 1 Sentence. Peraule dal Signôr a Israel midiant di Malachie.
Israel al è il popul elet
2 Us vuei ben, al dîs il Signôr. Vualtris o domandais: “Cuâl isal il segnâl che tu nus vuelis ben?”. Esaù no jerial forsit fradi di Jacop? Jo i vuei ben a Jacop 3 e o ài in asse Esaù. O ài fat deventâ lis sôs monts une tiere pustote, o ài fat de sô tiere un desert. 4 Se Edom al disès: “O sin stâts fruçâts, ma o tornarìn a meti in pîts lis nestris ruvinis”, il Signôr des schiriis al dîs cussì: Lôr a tornaran a fâ sù e jo o sdrumarai. Ur disaran Tiere di inicuitât e Popul che il Signôr i à simpri dât jù. 5 I vuestris vôi lu viodaran e vualtris o disarês: “Il Signôr al è grant ancje di là dai confins d’Israel”.
Lis colpis dai predis
6 Un fi al onore il pari e un famei il so paron. Se jo o soi il pari, là isal il gno onôr? Se jo o soi il paron, là ise la pôre? Il Signôr des schiriis us dîs a vualtris predis, ch’o ofindês il gno non. Vualtris o domandais: “Cemût ofindìno il to non?”. 7 Vualtris o ufrîs sul gno altâr une mangjative sporcje. Vualtris o domandais: “Parcè le sporcjino?”. Parcè che o disês: “La taule dal Signôr no merte rivuart”. 8 S’o ufrîs sul altâr un nemâl vuarp, nol è mâl; se lu ufrîs çuet o malsestât, nol è mâl. Dai, presential al to governadôr! Lu varaial a grât? O ti fasaraial un biel plait? 9 Cirît alore di ingraciâsi la muse dal Signôr, e che nus cjali di bon voli. Chest al sucêt par colpe vuestre: parcè varessial di cjalâus di bon voli? 10 Isal cualchidun di vualtris par sierâ lis puartis, par no che o impiedis di bant il gno altâr? No soi content di vualtris e no ài a grât l’ufierte des vuestris mans.
Il cult gnûf dal avignî
11 Propit! Di soreli jevât fint al amont il gno non al è grant framieç dai forescj. Pardut i ufrissin incens al gno non tant che ufierte monde. Parcè che il gno non al è grant framieç dai forescj – al dîs il Signôr des schiriis –.
Lis colpis dai predis
12 Invezit vualtris lu sporcjais cuant che o disês: “La taule dal Signôr e je soce!” e “La mangjative ch’e je parsore no merte rivuart”. 13 Po o zontais: “Joi, ce aviliment!”, ma mi dispreseais – al dîs il Signôr des schiriis – e mi puartais chi un nemâl robât, çuet o malsestât, par esibîmal come oblazion. Puedio cjapâlu des vuestris mans cun agrât? – al dîs il Signôr des schiriis –. 14 Maladet l’imbroion! Al à tal so trop un mascjo e al fâs avôt, ma po jal ufrìs al Signôr plen di pecjis. Propit! Jo o soi un re grant – al dîs il Signôr des schiriis – e il gno non al è trement framieç dai forescj.

robotstxt: allowed

filter: keep


text:
Vint fruts piçui o ai vût la possibilitât plui che une volte di cognossi il sisteme de sanitât in Austrie di prime man. Almancul a pet di chei paîs ator pe Europe i austriacs a podin jessi vonde contents dal lôr sisteme atuâl. Il pont negatîf daûr lis opinions critichis al è, salacor mancul che in Gjermanie, che si sta svilupant un sisteme di dôs classis: di chei cuntune assicurazion privade e di chei cu la assicurazion publiche. Problematics ancje i coscj masse alts: cussì si à di paiâ par diviers trataments. Par esempli une pulizie dai dencj e coste uns 100 euros, la tasse su la recipe atualmentri cinc euros, no si paie invezit ancjemò il ticket.
Daûr la opinion uficiâl: otim_ Il sisteme sanitari austriac al è daûr la opinion uficiâl otim: al dispon di une rêt di miedis di base e miedis specialiscj cuntune rêt di ospedâi une vore eficiente.
Il sisteme nazionâl si fonde sul principi di obligatorietât de assicurazion publiche che e cuvierç il 99 par cent de popolazion. I beneficis principâi a proviodin: assicurazion sanitarie, infortunistiche, pensionistiche e disocupazion. Ducj i servizis sociâi e la assistence sanitarie a son finanziâts cun fonts publics.
Dal 2005 si dopre la E-card: un certificât eletronic_ In sostituzion dai tradizionâi certificâts su cjarte dal 2005 si dopre la cussì-clamade E-card, che al è un certificât eletronic. Te prime fase la cjarte eletroniche e sostituìs i sfueis de mutue che daspò dut al vûl dî cirche 42 milions di tocs di cjarte ogni an. Il datôr di lavôr al paie i contribûts de assicurazion sanitarie in maniere direte tal font sanitari (Gebietskrankenkasse); tal câs di lavoradôrs autonims a son lôr a paiâ volontariementri par mieç de regjistrazion dongje la “Sozialversicherung der gewerblichen Wirtschaft”.
Dôs sortis di assicurazion sanitarie
• La assicurazion obligatorie e garantìs il necessari tratament medic, no cun fin di vuadagn
• La assicurazion complementâr o privade e proferìs servizis in plui tant che la cjamare ugnule tai ospedâi
Ancje se in vie uficiâl il stes nivel e la stesse cualitât a vegnin garantîts, i critics a disin che par chel che al rivuarde i miedis specialiscj o vin za un sisteme di dôs velocitâts, ven a stâi se ti covente un miedi specialist tu âs di calcolâ une spiete vonde lungje: cu la assicurazion publiche uns 3-4 mês, cuntune assicurazion privade cualchi dì – cussì a voltis no reste altri che paiâ par vê in curt une diagnosi di un vêr specialist. Si spiete pai intervents plui complicâts, tant che lis endoprotesis o i trataments dentaris e chei oculistics. Par lis protesis la atese si misure in mês, par un intervent ai voi in setemanis. I timps si scurtin cu la assicurazion sanitarie complementâr, mintri che in câs di urgjencis sanitariis no si spiete nuie.
Trop si spindial?_ La Austrie e spint il 10,2 par cent dal prodot interni lort pe sanitât. In cifris: in dut pôc mancul di 26 miliarts di euros par 8 milions e 300 mil abitants. La assicurazion sanitarie e je il 7,8 par cent dal stipendi totâl. Metât de cifre e je paiade dal lavoradôr, chê altre metât dal datôr di lavôr. Chest al cuvierç il 50 parcent de spese sanitarie, il rest al ven dal stât, des regjons e dai comuns.
In Austrie lis cassis sanitariis a son organizadis su base regjonâl. I ospedâi publics a son puartâts indevant tant che aziendis privadis. In medie o vin sîs jets ogni mil abitants.
JANEZ ERAT
TERITORIS – AUSTRIE. Il sisteme de sanitât in Austrie............
Vint fruts piçui o ai vût la possibilitât plui che une volte di cognossi il sisteme de sanitât in Austrie di prime man. Almancul a pet di chei paîs ator pe Europe i austriacs a podin jessi vonde contents dal lôr sisteme atuâl. Il pont negatîf daûr lis opinions critichis al è, salacor mancul che in Gjermanie, che si sta svilupant un sisteme di dôs classis: di chei cuntune assicurazion privade e di chei cu la assicurazion publiche. Problematics ancje i coscj masse alts: cussì si à di paiâ par diviers trataments. Par esempli une pulizie dai dencj e coste uns 100 euros, la tasse su la recipe atualmentri cinc euros, no si paie invezit ancjemò il ticket.


text:
Ai prins di Setembar ancje il Friûl al jere a Aoste pal Festival des peuples minoritaires dulà che la Agjenzie regjonâl pe lenghe furlane e à fat un apel cuintri dal declassament metût in vore dal Guvier Monti cuintri de lenghe furlane. E no son mancjadis testemoneancis in difese dal furlan «Si scugne tignî alte la vuardie e manifestâ dute la nestre solidarietât al Friûl che al à subît un biel pataf ae sô dignitât storiche e linguistiche di bande dal Guvier. O soi restât mâl par chel che si pues forsit considerâ un at di ignorance, ma sot sot o ai traviodût un plui gjenerâl disen di un Paîs che al intint scjafoiâ lis autonomiis e lis diferencis». Lu à dit l’onorevul Luciano Caveri, bielzà europarlamentâr e un dai paris de leç 482/99 che e à stabilît pe prime volte la esistence e la promozion des minorancis storichis di Italie, a proposit dal decret dal Guvier che al à ometût di considerâ il furlan une lenghe minoritarie dentri de manovre di contigniment de spese publiche tal setôr de istruzion.
Caveri, cumò conseîr regjonâl de Val di Aoste e membri dal Comitât des Regjons dal Consei di Europe, al è intervignût ae cunvigne inmaneade in ocasion dal “Festival des peuples minoritaires” di Aoste indulà che a àn partecipât i rapresentants di disevot minorancis di dute Europe e dal mont, proponint che tal document finâl che al vignarà sotscrit ae fin di bande des delegazions, al sedi fat riferiment in mût esplicit ae “cuistion furlane”.
Introdusût dal assessôr regjonâl ae Culture e Istruzion, Laurent Viérin, il dibatit si è insiorât des relazions dei rapresentants des trê comunitâts ospitis di onôr: il deputât dal Stât francofon de Louisiane, Stephen Ortega, il diretôr de associazion irlandese “Oireachtas na Gaeilgedell” Liam O’ Maoladha e il president de ARLeF Agjenzie regjonâl pe lenghe furlane, Lorenzo Zanon, delegât dal president de Regjon Renzo Tondo e dal assessôr ae Culture Elio De Anna.
Zanon al à fevelât cul cûr in man a dute la platee di Aoste par domandâ solidarietât. «Nô no vin daûr de nestris spalis un Stât amì dal pont di viste linguistic. O sês voaltris popui des minorancis di Italie e de Europe i nestri vêrs amîs. Ve che alore us domandìn di alçâ fuarte la vôs insiemit cun nô».
«La sperance – al à zontât Zanon – e je che si sedi tratât di un erôr recuperabil e se cussì nol sarà o sin pronts a puartâ sul plan internazionâl la bataie par difindi la nestre identitât di popul, sigûrs di jessi un piçul ma impuartant tassel in chel maraveôs mosaic che si clame Europe».
Une necessitât condividude di Caveri che al à indicât propit te rêt di solidarietât – lui che al è promotôr de costituzion de ‘macroregjon’ europeane des Alps – il strument par la salvâ lis autonomiis”. ■
Redazion
CUINTRI DAL DECLASSAMENT. Solidarietât internazionâl a la lenghe furlane............
Ai prins di Setembar ancje il Friûl al jere a Aoste pal Festival des peuples minoritaires dulà che la Agjenzie regjonâl pe lenghe furlane e à fat un apel cuintri dal declassament metût in vore dal Guvier Monti cuintri de lenghe furlane. E no son mancjadis testemoneancis in difese dal furlan «Si scugne tignî alte la vuardie e manifestâ dute la nestre solidarietât al Friûl che al à subît un biel pataf ae sô dignitât storiche e linguistiche di bande dal Guvier. O soi restât mâl par chel che si pues forsit considerâ un at di ignorance, ma sot sot o ai traviodût un plui gjenerâl disen di un Paîs che al intint scjafoiâ lis autonomiis e lis diferencis». Lu à dit l’onorevul Luciano Caveri, bielzà europarlamentâr e un dai paris de leç 482/99 che e à stabilît pe prime volte la esistence e la promozion des minorancis storichis di Italie, a proposit dal decret dal Guvier che al à ometût di considerâ il furlan une lenghe minoritarie dentri de manovre di contigniment de spese publiche tal setôr de istruzion.


text:
MARÇ – PRIME PAGJINE. EDITORIÂL – NO VIN PORE: une classe politiche corote no je Friûl / Lis urnis di Fevrâr e di Avrîl: pocje fortune pal Friûl / #gnovePatrie la presentazion dal gnûf progjet grafic in direte twitter / PAGJINE 2 – LA INTERVISTE. Antonella Nonino e la braure di jessi fie dal Friûl e de tradizion, smicjant al doman / INCHIESTE. l’archivi di Stât di Udin: un patrimoni di memorie in pericul par mancjance di puest e par pocje volontât de politiche / PAGJINE 3 – CJARGNE. Darte gnove gjestion des termis / CJARGNE VIVE. Operadôrs culturâi in Cjargne / 3 Avrîl i apontaments de Fieste dal Friûl / PAGJINE 4 – CJAMINANT TE STORIE. Un ritrat di storie dal Cristianisim aquileiês / SIMPRI BOGNS. Marie Fanin, Le frute che e dave i nons…, Basandiele, 2011 / E DUCJ A VIVERIN… FURLANS E CONTENTS. Capuçut blanc e neri / Furlan in Comun: il sportel linguistic di Udin / PAGJINE 5 – IL FERÂL. Universitât furlane: frignâ o cjapâ sù un racli / MUSICHE. Lino Straulino: vuê al è plui anticonformist cjantâ vilotis che no cjantâ rock ‘n roll: la tipicitât de nestre musiche no pues fermâsi dome sul aspiet linguistic / PAGJINE 6 – AUSTRIE. Schladming, “Cope dal Mont di schi miôr che mai” i Stâts Unîts e la aziende di schi “Head” i plui sodisfats dal esit de copen / SLOVENIE. La popolazion in place cuintri dai politics in Parlament / Sclesis-news. Bretagne: progjet par digjitalizâ il tesaur de lenghe bretone / FRIÛL EUROPE. Euroregjon: “senza confini” ma cun cualchi pont di domande / SIUMS DI STORIE – come che e varès podût lâ. 420: une acuile di aur in cjamp ros / “LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
A son undis agns che Silvia Di Piazza e à viert a Comelians un laboratori artesanâl di tapêts: un salon grant e biel, furnît cun vecjos mobii cjargnei indulà che a son metûts in mostre i lavôrs che Silvia e prodûs, e i grancj telârs verticâi indulà che e cree i siei prodots.
◆ La idee di vierzi chest laboratori e nas di une oportunitât: “O vevi une negozi di rosis a Davâr – e conte – ma lu ai sierât parcè che no rivavi a lâ indevant. O ai vude la ocasion di vierzi cheste ativitât e cussì o ai tacât cheste aventure. O soi simpri stade puartade pal lavôr manuâl.”
◆ Silvia Di Piazza e je la uniche in Italie che e fâs chest gjenar di tapêts.
◆ Ma cemût nassial un tapêt? “O met une tele di poliestere su chescj telârs verticâi (o ‘nd ai 3 di diviersis misuris), dopo o ripuarti il dissen che mi dan o che il client al à sielzût, o pûr lu fâs jo diretementri cuant che o lavori. Cuntun trapin (che al è tant che une machine di cusî) che al funzione a arie compresse, o scomenci a dâi vite al tapêt doprant i filâts di lane di ogni colôr (la tecniche si clame Hand Tufting). I tapêts a vegnin fats su misure daûr de ordenazion, e personalizâts. Duncje, achì un al pues pardabon fâ ce che al vûl, des formis, ai colôrs, ai spessôrs. Par fâ un tapêt, o pues stâ doi dîs come pûr ancje mês: al dipent dal dissen e de lavorazion che al à (mi vûl plui timp cuant che a son tantis sfumaduris di colôr).”
◆ L’an passât, un tapêt di Silvia al è lât intai Stâts Unîts, e dute sodisfate e dîs: “Lu ai fat e lu ai spedît a Beverly Hills. Il dissen lu veve fat mê gnece di 5 agns, e midiant di internet lu ai vendût in Americhe. O ai un sît indulà che si pues cjatâ un catalic dai prodots che o fâs (http://www.silviadipiazza.com). Nissun tapêt al è compagn di chel altri: a son ducj tocs unics. O ai ancje tacât a fâ cualchi cussin e cualchi puf. O varès podût lavorâ cun ditis che mi varessin fat fâ tapêts in serie, ma no varès vude trope sodisfazion. E o stoi tignint dûr su pe strade dal fâ tocs unics, strade plui dure, ma che o speri che mi permeti timp o tart di vivi dome cun chest e di rivâ une dì a podê scrivi “made in Cjargne”. Jo, in ogni mût, lu fâs ancje cumò e in ogni lavôr o zonti un bilietut metint in lûs che al è fat achì.”
◆ Ciert al è che nol è facil vê une ativitât in mont, e Silvia e pense che “dal sigûr vê un laboratori in citât al varès une altre visibilitât, ma o rivìn a fâ istès ancje se o sin ca sù, parcè che cumò o vin la tecnologjie, internet e un laboratori tant biel in citât no lu varès. Fâ un tapêt par me al è un insiemi di emozions, un grum di robis… Mi esprim cuant che o fâs un tapêt, ancje se mi ven dât un dissen za fat, parcè che in ogni câs o met simpri dal gno. Mi plasarès lâ indenant e cressi cun cheste ativitât, fâ cognossi la Cjargne cui miei tapêts e puartâ plui int pussibil achì in chest laboratori par fâi cognossi il nestri teritori, la nestre int e ce che o fasìn. Cuant che o ai di fâ tapêts cence comission e duncje ju realizi jo, la ispirazion mi ven di dut ce che al è achì, ator ator di me, de nature e dal paisaç: par chest, par me la Cjargne e à un grum di valôr! Achì o soi nassude e cressude, achì o ai viert lis mês ativitâts. E je la mê vite, e no mi viodarès lontan di chi, ancje se cumò o stoi in Furlanie: ogni dì o jevi a buinore e ven sù in Cjargne, e po dopo o torni a cjase la sere tart dome par durmî. Duncje, al è propit un leam impuartant. O ten ae mê tiere. Vignît a cjatâmi: us spieti ducj!”. ❚
Silvia Di Piazza e il tapêt fat in CjargneMarta Vezzi
A son undis agns che Silvia Di Piazza e à viert a Comelians un laboratori artesanâl di tapêts: un salon grant e biel, furnît cun vecjos mobii cjargnei indulà che a son metûts in mostre i lavôrs che Silvia e prodûs, e i grancj telârs verticâi indulà che e cree i siei prodots.


text:
Gjani al beveve il solit cafè. Dal barcon dal bar al cjalave cun aviliment la demolizion. Chê cjase e jere une des pocjis dal Nûfcent che a restavin in chel cuartîr di Buenos Aires. Come simpri cuant che al viodeve pierdisi robis antighis al sintive alc, tal aiar, che lui al clamave arome di storie sparniçade. Alì al jere stât cuant che al veve sintût une orazion dismenteade par agns:
“Tiere va par modons, modons van par tiere” – Lu diseve to pari.
Al veve voltât il cjâf. Chei voi lu cjalavin fis, a trê taulis di distance. Al cjatave familiâr chê muse, (Intune conte nol vevie let che dutis lis musis a son nome une?) lu cjalave e i fevelave cence movi nancje un muscul. Al jere restât fer, glaçât, e si veve cjatât ancje lui tabaiant cul estrani cence peraulis.
– Lu cognossevis a gno pari? Jo no ti ricuardi.
– Parcè che lis memoriis a son nome tocuts di timp. Modons di un mûr masse grant. O soi stât dongje di te fin che al rivave il moment.
– Ce moment che tu disis? Jo no ti cognossi. – Gjani si sintive tremâ dentri, cuntune sensazion di vueit mai sintude.
– No stâ a vê pôre. Dut al vignarà fûr benon.
L’om al jere sentât cun lis gjambis stiradis e al zirave il got poiât su la taule cun poleâr e indiç.
– Ma che robe al vignarà fûr benon? Cui sêstu?
Gjani si veve inacuarzût che a nol podeve fermâ di cjalâ l’om, ma nuie di lui al restave fis ta sô memorie plui che un secont. Il vueit dentri al jere ogni volte plui grant.
– Dentri di te, tu lu sâs. O soi sigûr.
Gjani al continuave a restâ dûr. Al podeve visâsi dal so fastidi messedât a la pôre.
– Ma ce dal ostie aio di savè?
– Che lis robis tal mont e il cîl a son fatis par zirâ, par voltâsi come me che o ziri chest got. Come che a zirin la lune o la tiere. Lis animis a son viazadoris discretis, lis memoriis nome modons di polvar.
Il scjas di un toc di mûr colât jù al veve trapassat il bar.
Daspò di un moment Gjani al veve scomençât a movisi, e freantsi i voi si diseve che al nol varès vûtdi insumiâsi in vee. E viodût che l’om da la muse di nuie al paiave e al partive, al veve savût che al jere avilît par la cjase e la storie sparniçade.
Gjani al veve tacât a lei il gjornâl fasint zirâ cui dêts la cjicarute vueide, stirantsi lis gjambis.
di Zorz Cesaratto
#1083


text:
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
Probabilmentri, il plui grant patriarcje di Aquilee al fo Marquart, fi di Indrì di Randeck, nassût in Svevie tal 1296 e muart a Udin ai 3 di Zenâr dal 1381, tal mieç di une vuere pardabon internazionâl, che e viodeve la citât di Triest il motîf plui profont de contese. Cuasi une profezie, il fat che l’om plui rapresentatîf de Patrie al sedi mancjât sul plui biel di une cuistion triestine! Studiôs di dirit, si lu cjate a Bologne come student inte universitât plui antighe dal mont: propit li al fo “licentiatus cum facultate docendi”, ven a stâi cul titul di professôr, tal 1322. Si jere trasferît di Padue cualchi an prime, vâl a dî tal 1317, scjampant insiemi cun altris students de nazion todescje par motîfs ancjemò di sclarî, forsit par vie di une barufe nassude par vie di une fantate. Insome, une cuistion di amôr. Amì personâl di Carli IV, lu compagne a Rome, passant pal Friûl tal 1354-1355. Cjapitani militâr e cavalîr di grande abilitât militâr, al vignarà consultât tant che strateghe straordenari in cetantis cuistions che a tignivin impegnade la corone di Praghe no dome vie pe Italie, ma ancje in Gjermanie e in France. Par chest, e par tancj altris motîfs, al sarà propite l’Imperadôr a sostignîlu pe candidature ae catedre aquileiese. Cun chê cjarie, al jentrà in Friûl ai 24 di Dicembar dal 1365. E bielzà ai 23 di Avrîl dal 1366, a pôcs mês dal so insediament, al tache a meti man al document che ducj a cognossin cul non di “Costituzions de Patrie dal Friûl”: une opare grandiose, che nus ufrive, cuntune vore di anticip su tancj popui europeans, une straordenarie cjarte di civiltât e di modernitât, regalant ae Patrie un Parlament e une cjarte costituzionâl. Tant grande e fo chê imprese, che un dai prins libris publicâts a stampe in Friûl, pai caratars de oficine librarie di Gjerart di Fiandre, al sarà propit chel document li, voltât dal latin di un straordenari umanist furlan, Pieri Zocul, tal 1484. No dome la storie de Patrie dal Friûl duncje, ma ancje chê di dute la Europe e sarès stade diferente se un om dal stamp di Marquart nol ves puartât il pastorâl de Glesie furlane.
***
Cemût che e podeve lâ
Padue e sa jessi dolce inte tarde primevere. Il mês di Mai e je dute une rose. Sot dai puartis, i students de Universitât – scuindûts jenfri i lôr tabârs – a fasin la vuaite aes fantatis plui bielis. A ur dedichin cjançons. Poesiis scritis in latin, ma miscliçadis tes lôr lenghis. “Carmina”, les clamin, butadis jù tra une bevude e chê altre, sui bancons di len des tantis ostariis là che al diu dal vin si misclice simpri la biele muse di Venere. Marquart al è rivât di lontan. La Svevie e je tal cûr de Gjermanie. E te sô scarsele, dongje dai libris di dirit, al à un grum di pergamenis cu lis miniaturis dal manuscrit di amôr plui biel dal mont, comissionât nuie mancul che di Rudiger, dai siôrs Manesse di Zuric, amîs personâi dai Randeck: un regâl dal barbe Conrât, siôr di Auguste, canonic ma ancje, daûr di ce che si conte, straordenari cavalîr e amadôr. Vincjeun agns a somein fats par amâ, mighe par studiâ. Il sanc al clucugne tes venis. La muse si impie di fûc. Specialmentri cuant che dal barcon di chê cjase di marcjadants, dongje de borgade là che e vîf la nazion todescje, e cuche la biele musute di Ildegarde, fie di un artesan di Heidelberg. “Plui rosse di une rose, plui blancje di un zi, la plui biele jenfri lis bielis, par simpri mi gloriarai di te”, al cjante sconsolât il fi di Indrì, sunant il so liut, nancje che al fos il plui malinconic dai minnesaenger di Franconie, Baviere, Svevie o Sassonie metûts insiemi! La bionde Ildegarde però e je une man preseade di tancj. Sposâle al volarès dî cjapà sù une dote mighe di pôc! E il pari le à bielzà imprometude a un sorestant di Triest. “Volessial il cîl che une dì cualchidun al podès discjadenâ une vuere cuintri i triestins”, al vai il zovin Marquart, sot de lobie de Universitât. Dome la dì prime, la zingare dal marcjât i veve lete la man: “Destinât a grandis impresis, se tu savarâs dî di no al to cûr!”. Al pense a Paride, chel dal judizi dal miluç: freantsi de glorie de Sapience e de braùre de cariere al veve pûr lui preferide la bielece di Venere… Sì, e je vere, dopo e jere tonade la burascjade di Troie, ma mighe dit che e vadi simpri strucje! E cussì, smorseant un miluç, si cjate sot dal puarton di Ildegarde. E al tache a cjantâ une cjante che i à insegnade un zovin student furlan di Cividât, che al studie di nodâr: “Piruc miò dolc e inculurit”, a disin lis peraulis. E la biele e ven fûr. “E ce vuelino mai dî chestis peraulis, biel zovin che cussì ben tu cjantis?”. Marquart, che al à la lenghe francje, i rispuint di bot: “Se tu vegnis jù, ti conti”. “E gno pari? Ce disaraial gno pari?”, e dîs je galupe. “Bielo dumblo di valôr, cjantarai il vuestri amôr”, al continue lui, come nuie. Insome, la manfrine e va indenant fin cuant che i servidôrs dal pari a jessin rabiôs dal puarton par parâlu vie. Il grup di students todescs che si son fats dongje par gjoldisi la serenade lu pare. A rivin i talians, e i gjendarmis, e intun moment Padue e sclope di une rivolte rabiose. Students cuintri citadins. Al sucedeve dispès. Ma cheste volte, une buine schirie di todescs e ven butade fûr de Universitât, cun disdegn. In tancj di lôr si trasferiran a Bologne, par puartâ indevant i studis di dirit. “Vegnistu ancje tu, Marquart?”, i domandin i amîs. E lui, taponant sot dal tabâr chê biele frute che e veve non Ildegarde: “Lait a disi a chel student di Cividât che il so “piruç” al è stât plui insidiôs dal miluç di Paride. E ae zingare dal marcjât, che cualchi volte sielzi il cûr pluitost che la cariere e je la robe miôr di fâ tal mont”. E cussì, al scjampe vie lontan de citât. Forsit tornant te sô Svevie lontane. Sparint de Storie. Marquart di Randeck, student inamorât. Cuissà mai ce che al varès podût deventâ, lant daûr di chel che e disè la zingare? Un patriarcje magari. O un grant legjislatôr. O dutis dôs lis robis. Ma come che ducj a san, la Storie no si fas cui se… ❚
Angelo Floramo
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Come ducj i grancj personaçs des letaris e de culture, Pier Paolo Pasolini al è une vore citât, ma mai avonde let. Nissun furlan al fâs di mancul di nomenâlu, ma pôcs si sfuarçin pardabon di jentrâ intai siei libris fin dapît, massime ta chei – e no saressin cetancj – che a vegnin fûr des esperiencis furlanis. E alore ducj i aniversaris che lu rivuardin a deventin l’ocasion par une retoriche cence cunfins, che e cjape dentri dutis lis categoriis di savis de nestre tiere: ognidun smaneôs di tira il puar Pier Pauli pe gjachete, cumò che a son aromai 40 agns che nol po plui difindisi.
I nostalgjics dal Friûl di une volte, dai biei timps che a forin (il moviment “filologjic”, par intindisi), lu mostrin come icone di une societât che e celebrave i valôrs di une identitât che e vignive di une sclete culture contadine: ma in veretât nuie di plui progressist di lui si è mai jevât in chel periodi sul nestri teritori, tant che la so peraule poetiche no fo valorizade se no di Gianfranco Contini (che propit furlan nol jere) cuant che i Filologjics ancjemò a cjantavin il Friûl “sentinele de Patrie” o a tasevin par pore dal Fassio.
Di chê altre bande, lu vantin come un sigûr lôr von i ortodòs di çampe che no semein però visasi trop che il Partît Comunist al à bandonât a se stès il zovin mestri costrèt a scjampâ a Rome parcè che in Friûl i vevin ducj fat il desert intôr. Ducj si dismentein che daspò de vuere Pasolini al veve crodût – ancje se par pôc – ae prospetive di une fuarte autonomie che lu veve sburtât a aderî al Moviment Popolâr Furlan: ma chês sperancis si jerin daurman mudadis in delusion, parcè che la Dc e jere rivade a meti lis mans ancje su chel zugatul.
La veretât e je che plui lu tirin pe gjachete, plui Pier Pauli si mostre libar. La sô trasformazion in icone no rivarà adore a realizâsi. Parcè che chest om, chest poete, chest inteletuâl al à vût sì un destin tragjic, ma al à lassât daur un pinsîr che no si fâs ridusi aes etichetis che i vegnin sgnacadis parsore. Asistematic e dispès contraditori, forsit, ma in dut e par dut sclet e libar: bon di fevelâ ancjemò a 40 agns de sô muart intune maniere problematiche e anticonformiste tant vivarose che e semee fânus di spieli fer inte confusion de nestre contemporaneitât.
Ciert, par noaltris furlans al varès di jessi impuartant soredut un aniversari pasolinian: 70 agns indaûr, ai 18 di Fevrar dal 1945, e nassè l’Academiuta di lenga furlana. In chei agns al jere un at rivoluzionari, e ancje se chest istitût di lenghe e puisie al à produsût dome cinc numars dal “Stroligùt”, al è stât un moment soversîf e ribel, che intune ete dulà che scrivi par furlan al jere ancjemò proibît, al sclarive che l’adesion a une identitât di popul e scuen peâsi ae pratiche de sô lenghe, fin dal moment plui coragjos de ativitat creative di un om: la puisie. In cheste utopie espressive si svelave il sium pasolinian di un Friûl che al cjatave la sô emancipazion culturâl inte suaze des altris tradizions leteraris des “Piçulis Patriis” d’Europe. A tacâ dai felibriscj provenzâi, cul model di Frederic Mistral rivât parfin ae glorie dal Nobel: ma anche i Grisons, la Catalogne. Il “furlanùt cristiàn di veça salût” al pandeve un’identitât inlidrisade tal passât ma une vore une vore gnove: al deventave “L’aga frescia dal gno paîs” dulà imbeverâsi par tacâ a vivi te gnove ere che si preparave: dulà che il Friûl al podeve jessi libar. Ma la sotanance ae fin e je dure a murî: invezit i çurviei libars a muerin simpri masse adore. ❚
Walter Tomada
Pasolini nol è in vendite............
Come ducj i grancj personaçs des letaris e de culture, Pier Paolo Pasolini al è une vore citât, ma mai avonde let. Nissun furlan al fâs di mancul di nomenâlu, ma pôcs si sfuarçin pardabon di jentrâ intai siei libris fin dapît, massime ta chei – e no saressin cetancj – che a vegnin fûr des esperiencis furlanis. E alore ducj i aniversaris che lu rivuardin a deventin l’ocasion par une retoriche cence cunfins, che e cjape dentri dutis lis categoriis di savis de nestre tiere: ognidun smaneôs di tira il puar Pier Pauli pe gjachete, cumò che a son aromai 40 agns che nol po plui difindisi.


text:
Intal mês di Març si son davuelts I Stâts Gjenerâi dai coregjonâi de Americhe Latine in Argjentine, a Buenos Aires. Une delegazion dal guvier regjonâl vuidade de presidente Serracchiani e dal assessôr ae culture Torrenti e à incuintrât i emigrâts furlans in Americhe dal Sud, in Argjentine e Uruguay. Presints ancje i rapresentants des associazions dal F-VJ che a viodin dai coregjonâi che a son vie pal mont. Sui gjornâi si à fevelât di chest dome par vie che Debora Serracchiani, vie pal viaç, e à incuintrât rapresentants dal guvier argjentin par pandi la impuartance dal puart di Triest e par cirî di inviâ altris acuardis economics. Chê altre notizie che si à savût e je stade che il sindic di Triest Di Piazza al è stât rapinât a Buenos Aires intant che al jere in machine cu la femine e il puartevôs. Di chel che si à fevelât vie pai Stâts Gjenerâi nol è stât scrit piç. Une mancjance curiose, stant che propit i nestris emigrâts a son stâts la puarte par rivolzisi in maniere privilegjiade viers di chei Paîs di bande de numerose delegazion vignude dal Friûl-Vignesie Julie. Nissune peraule, par esempli, a proposit dal document presentât dai Fogolârs de Americhe Latine li che si presentavin une serie di istancis su dirits e promozion. Cuistions che, di ce che o sin rivâts a savê, no àn vût cetant acet di bande dai sorestants regjonâi. Dut câs, nus somee interessant publicâ chestis richiestis par savê ce che a pensin e ce che a volaressin chescj “furlans de altre bande dal mont”. Velis…
Ae Zent.me Presidente Serracchiani, Preseât Assessôr Torrenti, Rapresentants des Associazions dai Coregjonâi tal mont (…) la nestre comunitât organizade intai Fogolârs us propon vot ponts che o calcolìn strategjics par consolidâ lis nestris azions sul continent e aprofondî il rapuart cu la Patrie dal Friûl. (…) Chescj vot ponts si sintetizin dentri di doi macro temis.
DIRITS E DOVÊS CIVÎI
O domandìn il rinovament de Leç 379/2000 dal Parlament talian Ricognossiment de citadinance taliane ai dissendents di residents nassûts intai teritoris in chê volte cjapâts dentri tal imperi austroongjarês al moment de migrazion par ricognossi la italianitât dai emigrâts partîts tra il 1876 e il 1920 cun passepuart austriac. Par chest motîf, tancj dai dissendents di personis emigradis dal Friûl orientâl o dal Friûl de Basse no puedin ancjemò acedi al dirit di citadinance taliane.
Facilitâ l’acès ae citadinance taliane intai consolâts ridusint lis proceduris burocratichis e fâ sù struturis buinis pal trasferiment di certificâts di nassite di comuns e parochiis dal Friûl.
O riclamìn il dirit di rapresentance intal Consei Regjonâl tant che furlans citadins tal forest e il dirit di votâ e di jessi votâts tes elezions regjonâls, cemût che al sucêt a nivel nazionâl.
O proponìn la creazion di un Ufici de Regjon F-VJ in Argjentine, Brasîl e Uruguay, stant il numar di dissendents di furlans, pal distrigament di ats e di pratichis di vari gjenar.
O proponìn ae Regjon F-VJ che dutis lis associazions che a domandin finanziaments regjonâi a sedin obleadis a jessi costituidis in entitâts ricognossudis de leç e che la assegnazion des risorsis e sedi corelade a strent al numar dai membris, determinât in mût afidabil.
INIZIATIVIS CULTURÂLS, DI FORMAZION E DI COOPERAZION INTERNAZIONÂL:
Cressi la ufierte di oportunitât di formazion in Friûl pai zovins, pai professioniscj e pai adults di origjin furlane e favorî l’interscambi cui zovins furlans resident in Friûl-VJ.
Favorî progjets e scambis tra associazions furlanis e imprenditôrs furlans in diviersis parts dal mont, furnint i struments mediatics che a coventin.
Promovi progjets di cooperazion internazionâl tra i paîs sede de emigrazion furlane, la Regjon F-VJ e la Union Europeane, calcolantnus tant che partner strategjics. ❚
✒ Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“O sin mâl, un grum mâl. A stan copant il Friûl. Dopo il centralisim di Rome e di Bruxelles – che di chei o savevin di agnorums in ca – cumò o vin di frontâ chel de Regjon”.
Il president de Provincie di Udin, Pietro Fontanini, al à la muse scure cuant che tal so ufici si fronte la cuistion des Provinciis e di ce che al sarà se, come che al pâr, la maiorance regjonâl e larà indevant drete pe sô strade di fâlis fûr il plui in curt pussibil. L’obietîf ultin al è rivâ a scancelâ dal Statût regjonâl il tiermin “Provincie” e par rivâ insom in Regjon si sta lant indevant su doi trois paralêi: une leç regjonâl che e interven su la forme di vôt provinciâl e che a tacâ di Pordenon e fâs deventâ lis Provinciis ents di secont grât, tant a dî che i citadins no eleiaran plui conseîrs e president; une leç di nature costituzionâl che le fâs il Consei regjonâl ma e à di jessi aprovade dôs voltis dal Parlament che e scancele in maniere definitive lis Provinciis dal Statût.
President Fontanini, ce aial intenzion di fâ se il progjet de Regjon al devente realtât?
“O domandarai ai furlans se a son contents di lâ sot Triest e se ur va ben di jessi cence un ent che al è ancje un vôs di rapresentance di une identitât. Cui rapresentaraial i 180 Comuns furlans, cence che e sedi une suaze che ju ten unîts”?
Si podarès rispuidi la Regjon.
“No la Regjon Friûl – Vignesie Julie. Che cun chel aiar che al tire no si sa nancje trope vite che e varà. No viodêso che nus àn bielzà puartât in Venit l’Ufici scolastic regjonâl? Segnâi concrets no biei a ‘ndi vin tancj. Ancje cheste voie mate di scancelâ lis Provinciis”.
Parcè chê muse scure?
“O soi preocupât di chest cidinôr dal Friûl. Tant che i bascs, i scozês, i catalans si fasin simpri plui sintî par difindi la lôr identitât, nô si lassin massacrâ di une Zonte vuidade di une romane e dulà che dome un assessôr, la Santoro, al sa fevelâ par furlan”.
Isal dacuardi suntune organizazion istituzionâl aministrative che e vedi di une bande lis trê provinciis furlanis e di chê altre la aree metropolitane di Triest?
“O speri propit che si cjapi la ocasion des riformis dai ents locâi par fâ dôs areis aministrativis”.
Se no saran plui si Provinciis, cuale forme di agregazion gnove ise pussibile?
“I Aster a àn falît; lis agregazions comunâls no puedin rapresentâ i valôrs di fonde dal nestri teritori, il lôr al è un metisi adun funzionâl”.
Ma in timps di miserie no bastial sigurâ la funzionalitât?
“Inalore no conventin nancje lis Regjons. A bastin lis Prefeturis. Ma cussì dulà vadie a finî la gjestion federaliste di un teritori”? ❚
✒ Antonella Lanfrit
LA CUISTION DES PROVINCIIS. Rome, Bruxelles e cumò Triest: il centralisim al cope il Friûl. La peraule al President Pietro Fontanini............
“O sin mâl, un grum mâl. A stan copant il Friûl. Dopo il centralisim di Rome e di Bruxelles – che di chei o savevin di agnorums in ca – cumò o vin di frontâ chel de Regjon”.


text:
La Indicazion Geografiche Tipiche (plui famose come IGT) e je une marcje di origjin che e cualifiche i vins produsûts intune zone specifiche, che e presente uniformitât ambientâl e che e à di dâ carateristichis omogjeniis al vin stes.
LA SITUAZION_ Intune piramide di cualitât, a son vins di cualitât che si dividin in DOCG e DOC, e vins di taule che si dividin in IGT e vins di taule gjenerics. In Friûl, a son Ramandul e Picolit che a son DOCG, e po vot DOC: Carso, Collio, Colli Orientali Friuli, Friuli Annia, Friuli Aquileia, Friuli Grave, Friuli Latisana, Friuli Isonzo e la interregjonâl Lison-Pramaggiore cul Venit.
La leç 164/92 (come 5 art. 24), par tutelâ lis DOCG e lis DOC, e improibìs di doprâ par une IGT cualsiasedi non za utilizât par DOCG e DOC. Dal moment che «Carso» e «Friuli» a son za presints inte DOC, si veve di cjatâ une soluzion par nomenâ il vin IGT che e fos dut câs indicative de zone che no si podeve doprâ il non (Come 1 art.7).
Par fâ un esempli, il Trentin al à inventât, tant che IGT , «Vigneti delle Dolomiti».
DECISION… PE UNITÂT_ L’Assessorât regjonâl de Agriculture dal periodi, metût di front a cheste cuestion, poiadis di bande lis propuestis, al à pensât di scartâ la peraule «Friuli» e tignî invezit «Venezia Giulia» par denominâ la IGT e par fâ viodi la unitât regjonâl (cussì a disin i gjornâi de epoche). Si podevin fâ altris sieltis ancje di fantasie (Tiere Furlane, Vignis Furlanis…), domandâ plui IGT (come che a àn fat tantis regjons, ancje piçulis) ma cussì e je lade, e cumò la IGT Venezia Giulia e cjape dentri dut il teritori aministratîf des provinciis di Gurize, Pordenon, Triest e Udin.
A Vinitaly, l’exTocai diventât «Friulano», aromai al è lançât sul marcjât insieme cul slogan «Friulano totalmente friulano», a rapresentâ prodots e vins dal teritori dal Friûl. E alore borascjade, parcè che masse «Friulano» al fâs mâl.
ESEMPLI TOSCAN_ In Toscane, che di vin bon si intint, cualchi produtôr, par podê produsi vins di cualitât alte, ma dulà che i dissiplinârs di produzion a jerin masse strents, al à prodot vins IGT che i specialist americans dal vin a àn clamât «Supertuscans»: si fevele di Tignanello, Ornellaia, Sassicaia. Chest ultin, patecipant tal 1987 a un concors a Londre, al à vinçût sui grancj vins di Bordeaux.
E i furlans, lassant pierdi lis cjartis boladis e lavorant di cualitât, saressino bogns di produsi alte cualitât e creâ Superfurlans? Cheste je le sfide: ai produtôrs la rispueste.
Mara Piccoli
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Insome, si cjatavin a cjoli aghe di bevi, chei doi, intune cjalde dì di setembar. Il cimitieri al jere il puest plui indicât, risierve indispensabil par ogni ciclist che nol vedi voie di fermâsi a cjolile intune ostarie. Il puest, di rive jù rispiet a la strade, al veve une biele muraie in stîl avonde antîc, cun toretis, cualchi tombe [...]
Tag: Checo Tam
L’Istât dal 1983 e jere une vore cjalde e ce fastidi scugnî tignî intor la gjachete mimetiche cuant che tu fasevis la vuardie su lis bassis altanis di Sant Zuan dal Templi… Tu cjalavis une fantacine che e tornave a cjase inte sô vile cuntun motorin. Juste di gnot si veve un moment di recuie. Ce tant che ti plaseve [...]
Une dì o levi a Vignesie in tren cuntune mê amie. A un ciert pont o vin viodût une lûs tal cîl di misdì, juste cuant che il tren al jere sul mâr. Mi à visât jê di cjalâ chê stele sflandorose e ferme: “Guarda, un UFO!” Cussì mi berlave. Ma l’UFO al è durât pôc… in pôcs istants si [...]
No sin bessôi. No saressin bessôi, fin dal timp che nus àn samenâts su la Tiere. Fin di chê volte che a àn copât ducj i dinosaurs e dopo a àn lassât cressi i mamifars e a àn sielt tra di lôr chei che a saressin deventâts oms… cul jutori determinant de lôr tecnologjie gjenetiche. Nus àn simpri tignûts di [...]
“State in banda dello svolto, che passano i corridori!” Cussì al diseve Vigji, l’omenon che al faseve di speaker a la sagre. Ta chel e passave une gare di bicicletis in paîs ma e jere ancje une bande di cjavelons motârs che a ziravin tai barachins e lui al veve un sospiet: “È una ghenga che ruba i taccuini ma [...]
Lupo Manarie al à di lâ a Orsarie intune farie a fâ comedâ la sô manarie ma o savês che Orsarie e je un potentât dai Ors e cussì ve che su la puarte dal paîs lui si cjate une sentinele ursine cuntune grande alabarde che i fâs: “Altolà chivalà, giri al largo, fermo o sparo!” «Cui crodistu di jessi, [...]
Lupo Manarie, lu san ducj, al è un lôf di cûr e se al pues judâ i amîs, lu fâs. Ven a stâi che un dai siei amîs al è nuiemancul che il Cont Ecurte, si visarês di lui e di cuant che al è lât a cjatâlu, ai timps dal CovidCurte Day 20. Ben, ce che al è e [...]
Pentecoste! Trop che mi plâs chê fieste. Naturalmentri parcè che o pensi ai miei viaçs in Gjermanie. Ma cumò, cuant che o ricuardi chest episodi, o sin tal mês di mai dal 1983, cu la Gjermanie dividude in doi stâts nemîs tra di lôr. O sin ancjemò ai timps de vuere frede. Nissun nol varès mai imagjinât ce che al [...]
Une scjate di bande cuntun disen: une cjasute di montagne cun pins e un sotbosc cun foncs Amanita muscaria. O soi sierât in cjase. Te cjase dal borc de Ledre. Fûr al è l’ort cun grandis verzis-ultracorpi. Do you remember the Earth invasion? O cjali chel disen e chel scûr bosc e o sprofondi te malinconie. O ai di lâ [...]
«O ai samenât Tritone e mi cjati ben. O ai ancjemò cualchi cjamp di Titano, e tu?» «Jo mi cjati ben cun Ulisse ma Ciclope no lu met plui, masse besteutis…» «Pieri Mian si cjate ben cun Saturno… a son panolis grandis…» «Mah? Jo no mi fidi a cambiâ.» Ve une tipiche cjacarade a Selvucis tra contadins, a metât agns [...]
A jerin perfetis: la Tyrrell blu, la Lotus nere, la Hesketh blancje, la Ferrari rosse e la McLaren rosse e blancje. Dutis cu la caroçarie a puest, cui sponsor e… lis rovedis no jerin cuatri ma dome une! Sì, a jerin cariolis trasformadis in machinis di F1 ta chel mês di mai dal ’75 cuant che si disputave il GP [...]
Ta chê sere dal grant aiaron, ta chê lamie domenie, visât di un amì o soi lât sul cjast e dal barcon le ai viodude: une lûs di colôr narançon e passave tal cîl di soreli a mont fin a soreli jevât.E jere la Stazion Spaziâl Internazionâl.O volevi saludâ chei oms e chês feminis. Lôr, libars, par aiar. Sierâts come [...]


text:
Richieste di cambi di residence dentri dal comun
Utents principâi: citadins
Normativis di riferiment principâls: L. 1228/1954, D.P.R. N. 223/1989, D.P.R. N. 575/1994, D.P.R. N. 610/1996, D.L. 9/2/2012 convertît in Leç ai 4/4/2012 n. 35.
Descrizion dal servizi: il cambi di abitazion tal ambit dal Comun al à di jessi comunicât dentri di 20 dîs di cuant che al è stât fat di une persone di maiôr etât al Ufici anagrafe; i citadins a podaran presentâ lis declarazions anagrafichis no dome midiant il sportel comunâl, ma ancje par racomandade, fax e par vie telematiche. Cheste ultime pussibilitât e je permetude dome in chestis cundizions:
- che la declarazion e sedi sotscrite cun firme digjitâl;
- che l’autôr al sedi identificât dal sisteme informatic cu la cjarte di identitât eletroniche, cu la cjarte nazionâl dai servizis, o dut câs cun struments che a permetedin la individuazion dal sogjet che al fâs la declarazion;
- che la declarazion e sedi trasmetude midiant casele di pueste eletroniche certificade dal declarant;
- che la copie de declarazion cu la firme autografe e la copie dal document di identitât di cui che al declare a sedin acuisidis midiant scanner e trasmetudis midiant pueste eletroniche semplice.
In aplicazion de gnove normative i citadins che a cambiin direzion di cjase a àn l’inzornament di chest dât su la patente di vuide e su la cjarte di circolazion dai veicui (machine, moto, ciclomotôrs e v.i.) declarant i dâts relatîfs che a vegnin po trasmetûts dal Comun ae Direzion Gjenerâl de Motorizazion Civîl.
Al interessât i reste une ricevude che e varà di jessi conservade cu la patente e la cjarte di circolazion fint a cuant che al varà i cedolins adesîfs di tacâ su chês. Il cambi di recapit al à di jessi denunziât ancje al Consorzi A&T 2000, pe aplicazion de T.I.A. (Tarife Igjiene Ambientâl), e al Ufici Tribûts dal Comun pe regolarizazion de I.C.I./I.M.U.
Eventuâi recuisîts domandâts: jessi a stâ tal Comun.
Documents di presentâ: gnûf model in font di cheste pagjine.
Tiermins pe presentazion: 20 dîs dal cambi di recapit.
Timps pe erogazion: 2 dîs lavoratîfs de date de consegne al Comun.


text:
Direzion
1 1 Pauli, Silvan e Timoteu a la Glesie di chei di Tessaloniche, in Diu nestri Pari e tal Signôr Gjesù Crist: 2 gracie a vualtris e pâs de bande di Diu nestri Pari e dal Signôr Gjesù Crist.
Il judizi di Diu confuart inte persecuzion
3 O scugnin ringraciâ Diu in ogni moment par vualtris, fradis, come ch’al è just, parcè che la vuestre fede e cres fûr di misure e l’amôr di un viers di chel altri al è fin parsore; 4 che di fat ancje nô si vantìn di vualtris denant des Glesiis di Diu, pe vuestre perseverance e pe vuestre fede in dutis lis vuestris persecuzions e tribulazions ch’o sopuartais. 5 Chest al è un segnâl dal judizi just di Diu, che us stimarà degns di chel ream di Diu che o scombatarês ancjemò par lui. 6 Di fat al è just che Diu al fasi tribulâ chei che us lambichin 7 e che us solevi vualtris, tribulâts insieme cun nô, cuant che il Signôr Gjesù si pandarà dal cîl insieme cui agnui de sô potence, 8 tal fûc imborât, par fâ vendete di chei che no vuelin ricognossi Diu e no ubidissin al vanzeli dal Signôr nestri Gjesù. 9 Chei li a saran cjastiâts cuntune condane eterne, lontans de muse dal Signôr e dal sflandôr de sô potence , 10 cuant che in chê dì al vignarà par jessi glorificât tai siei sants e par jessi contemplât in ducj chei ch’a àn crodût, parcè che la nestre testemoneance fra di vualtris e je stade crodude.
11 Par chel nô o preìn simpri par vualtris, par che il nestri Diu us fasi degns de sô clamade e cu la sô potence al colmi dute la vuestre volontât di ben e dute la vore de vuestre fede, 12 par che in vualtris al sedi glorificât il non dal Signôr nestri Gjesù e vualtris in lui, par glorie dal nestri Diu e Signôr Gjesù Crist.


text:
La sede principâl des manifestazions e cambie ogni an e e zire tun Comun di une des trê Provinciis furlanis e chest an, tai 933 agns, il cûr des iniziativis al è stât in Provincie di Gurize, cun trê zornadis dutis dedicadis e davueltis a Lucinîs, frazion dal cjâf lûc gurizan.
Ricuardìn in struc lis esperiencis plui significativis fatis ator:
3 di Avrîl 1077… la Patrie e il so teritori in dôs glesiis dal Comun di Vildivar, cu la regjie di Pauli Bortolus. Il Comun di Listize al à dât acet a doi events: la conte musicâl par furlan L’ORT, prodote dal Progjet Integrât Culture dal Friûl di Mieç cun Stefano Montello, Cristina Mauro, Ermes M. Ghirardini e Sebastiano Zorza, pe regjie di Elvio Scruzzi; e la presentazion dal volum Las Rives: contribût pe storie dal teritori in Comun di Listize. La Agjenzie Regjonâl pe Lenghe Furlane e à presentât te sô sede la publicazion bilengâl Gol: la lenghe dal sport/Gol: le lingue dello sport di Federica Angeli e Priscilla De Agostini, scandai interessant su l’ûs des lenghis mancul pandudis tai sport in Europe tant che imprest di promozion des lenghis stessis e di rivendicazion des minorancis che lis fevelin; la distribuzion de publicazion e je scomençade alì dal Stadi Friûl propit ai 3 di Avrîl, juste te serade de grande vitorie par 3-0 cuintri de Juve… in sumis e à puartât ben ancje al Udin! Li de Universitât dal Friûl a son stâts consegnâts i diplomis dal Master universitari di II nivel Insegnâ in lenghe furlane, iniziative inmaneade dal Centri Interdipartimentâl di Ricercje su la Culture e la Lenghe dal Friûl. Dilunc de cerimonie l’intervent che al à vût il bati mans plui lunc al è stât chel di une corsiste, Dorotea Di Marco che e à invidât lis istituzions a puartâ indenant la voie di afermazion de identitât furlane ancje cul ricognossiment di credits par chei che a studiin e a lavorin tal setôr de marilenghe.
Il Comun di Udin al à pensât ai zovins cun musiche, art, zûcs, bai e laboratoris pai fruts, e la esibizion di musiciscj e cjantants in marilenghe cun regjistrazion de pontade di MusiCafè live: Speciâl Fieste dal Friûl. Altris events tal Comun di Muçane cun proiezions de Pimpa par furlan e di video cjançons e flabis di Adriano Venturini pai fruts e di Friûl viaç te storie di Massimo Garlatti Costa, cun introduzion di William Cisilino. Il Comun di Merêt di Tombe adun cu la Associazion culturâl La Grame al à proponût Lezion Vierte par cure di Tarcisio Venuti cun presentazion di L’albeâ dal Cristianisim jenfri il Nemus e il Castrum. Il Comun di Codroip al à screât la mostre Friûl (in) Storie adun cu la Societât Filologjiche Furlane par cure di Pier Carlo Begotti, cuntune iniziative su la emigrazion, dedicade ae scuelis. Il Comun di Sedean al à inmaneât l’incuintri Un cuc indaûr – Viaç te storie furlane dai Cjastelîrs ae nassite dal Parlament furlan cu la presince di Venusia Dominici, Massimo Garlatti Costa e Carli Pup. La Provincie di Udin, e à screât la mostre Patria del Friuli: le lingue lis lenghis par cure di Gianfranco Ellero e Giuseppe Bergamini.
Altris events dal Comun di Manià cu la presentazion dal L’art dal cercjadôr di vins di Gottardo Mitri; il Comun di Migjee adun cul Istitût Achille Tellini al à proponût la Cuarte serade di culture furlane par cure di Fausto Zof e Egle Taverna.
Ricuardìn ancje events a San Denêl, a Aquilee, a Basilian, a Cajrlins, a Faedis, a Prât di Resie, a Maian, a San Zorç di Noiâr e a San Zuan dal Nadison
E sierìn cul cûr che al è stât a Gurize-Lucinîs dai 8 ai 18 di Avrîl: proiezion dal cine Rumore Bianco, dedicât al Tiliment, di Alberto Fasulo, scree de mostre itinerant La Patrie dal Friûl 1077-1797, presentazion dal volum Miti, Fiabe e Leggende del Friuli Storico. Friûl gurizan – Bisiacaria – goriska e presentazion dal numar di Avrîl de nestre riviste La Patrie dal Friûl, consegne dal premi Amì di Lucinîs.
Domenie ai 11 fieste grande a Lucinîs ae presince des autoritâts des 3 Provinciis Furlanis: Messe grande cul Vicjari gjenerâl di Gurize e lis rapresentancis des Arcidiocesi di Udin e de Diocesi di Concuardie Pordenon, leture dal Diplome di Indrì IV, intervents des autoritâts presintis, premiazion de cuinte edizion dal concors Disegne la storie dal Friûl e infin, biade la ore, gustâ par cure dal Grup Alpins di Lucinîs.
Elena Zanussi
ATUALITÂT – Grande vivarositât des istituzions e des associazions te celebrazion de nassite de Patrie dal Friûl............
La sede principâl des manifestazions e cambie ogni an e e zire tun Comun di une des trê Provinciis furlanis e chest an, tai 933 agns, il cûr des iniziativis al è stât in Provincie di Gurize, cun trê zornadis dutis dedicadis e davueltis a Lucinîs, frazion dal cjâf lûc gurizan.


text:
Straulino a Friuli Doc
Une biele ocasion par sintîlu a sunâ: Lino Straulino al sarà a Friuli Doc, ospit de ARLeF li dal stand di Ersa in place dai Grans (XX settembre).
Chi in bande us lassi il cd di Gorai l'ultin so lavôr che al sarà presentât propit joibe ai 12 di Setembar aes 9 di sere cun chest conciert anteprime.
O specifichi che no si trate di un disc di vilotis, ma come che al dîs Lino tal comunicât dal link ca parsore “Chest gnûf lavôr al met dongje, propit tant che une golaine di corai che o ai sielzût pal titul, lis plui bielis cjançons ineditis che o ai scrit tai ultins dîs agns. Al è un disc che al siere un cicli, indulà che o ai cirût di contâ il mont che o vin ator, i mudaments de societât”.
E spietant di viodilu dal vîf juste ca di une setemane, us segnali chest link par dâus la buine gnot.


text:
Direzion
1 1 Pauli, apuestul di Crist Gjesù par ordin di Diu nestri salvadôr e di Gjesù Crist nestre sperance, 2 a Timoteu, vêr fi inte fede: gracie, misericordie e pâs de bande di Diu Pari e di Gjesù Crist nestri Signôr.
Difese de dutrine cuintri dai fals dotôrs
3 Cuant che o soi partît pe Macedonie, ti ài racomandât di restâ a Efeso, par che tu invidassis cualchidun a no insegnâ robis diferentis 4 e a no lâ daûr des contis e des gjenealogjiis che no finissin plui, ch’a servissin plui a inviâ cuistions che a judâ il plan di Diu de salvece fondade su la fede. 5 L’intent di cheste racomandazion al è però l’amôr, ch’al partìs di un cûr mont, di une buine cussience e di une fede cence falsetâts. 6 Propit par jessisi slontanâts di chestis robis, un pôcs di lôr si son pierdûts in cjacaris cence fondamente, 7 pretindint di jessi dotôrs de leç cu la cuâl che no capissin ni ce ch’a disin ni ce ch’a puartin a conferme di chel ch’a insegnin.
La leç no je pai juscj, ma pai triscj
8 Sigûr, o savìn che la leç e je buine; a pat però che si le dopri come cu va, 9 savint che la leç no je stade metude par chel ch’al è just ma pai triscj e pai ribei, pai pecjadôrs e par chei cence religjon, pai sacrilics e pai profanadôrs, par chei ch’a copin il pari e la mari, pai sassins, 10 pai sporcacjons, par chei ch’a van fra di lôr, pai marcjadants di oms, pai bausârs, par chei ch’a zurin il fals e par cualunche altri vizi ch’al va cuintri de sane dutrine 11 seont il vanzeli de glorie dal Diu beât, che mi è stât dât in consegne.
Il boncûr di Diu inte conversion di Pauli
12 Par chel jo o ringracii Crist Gjesù, nestri Signôr, che mi à dade fuarce parcè che mi à ritignût degn di fiducie metintmi al so servizi; 13 propit me, che prime o jeri un blestemadôr, un persecutôr e un violent. Però mi è stade doprade misericordie parcè che o vevi fat chel tant ta l’ignorance, cuant che o jeri lontan de fede. 14 Che anzit la gracie dal Signôr nestri e je lade adiriture parsore cu la fede e cul amôr ch’al è in Crist Gjesù.
15 Di fat cheste e je une peraule ch’e merte crodude e acetade: Crist Gjesù al è vignût tal mont par salvâ i pecjadôrs, che il prin o soi jo. 16 Ma propit par chel o ài cjatade misericordie: par che Gjesù Crist al mostràs in me, par prin, dute la sô bontât, come esempli di chei che a varessin crodût in lui pe vite eterne.
17 Al Re dai secui, l’incorutibil, invisibil e unic Diu, glorie e onôr pai secui dai secui. Amen.
“Combat la buine batae” de fede
18 Cheste racomandazion le met tes tôs mans, Timoteu, fi gno, in armonie cu lis profeziis che si son za palesadis tai tiei confronts, par che, tignût sù di lôr, tu combatis la buine batae, 19 mantignint la fede e la buine cussience. Di fat, par vêle butade vie, cualchidun al è lât in sfas cu la fede. 20 Fra di lôr ancje Imeneu e Alessandri, che ju ài consegnâts a satane par ch’a imparin a no blestemâ plui.


text:
Cumò par un an o sintarìn su ogni intono la solfe de unitât, stant che un altri an a colaran 150 agns che l’Italie e je stade imblecade. A rigôr di storie, bisugne dî che il Friûl ocidentâl, cence tant entusiasim, al è stât anetût 5 agns dopo, tal 1866, e il Friûl orientâl, adiriture tal 1918. Il pont di fonde nol è chel di celebrâ o no celebrâ un fat storic, ma di evitâ ogni forme di retoriche, di idealizazion banâl, di strombetâ un nazionalisim che al à fat vonde mâl a la Italie. La miôr maniere di celebrâ e sarès che di rindi un stât mancul mafiôs e corot, plui rispietôs des diviersitâts e ricjecis che la storie e à produsût. Fate la Italie sì, ma, par furtune, no son fats i talians, come che a smicjavin tal Risorziment. Chei a restin diferents e il stât che ju rispieti!.
pre Roman Michelotti
Aromai no passe zornade che la television e ducj i mieçs di informazion o disinformazion dal Stât no vegnin fûr cun câs di intolerance, di malinfidence, di asse cuintri dai »forescj». E par forescj si intint prin di dut chei che a vegnin di fûr de Italie, par passâ, planchin planchin, a chei che a vegnin di fûr de regjon. E stant che la pluritât dai vignadiçs e je di riunde meridionâl (no si à mai sintût a fevelâ di un flus che di ca sù al ledi par in jù), ve che a un ciert pont une buine part de Italie si cjate cuntune brute pice. E, grate che ti grate, e je une pice che i benpensants le clamin razisim.
A part la grande confusion, la imprecision, la deformazion dai fats, che di un câs a fasin un cjistiel o pensìn che e sedi une buine ocasion par lassâ di bande la retoriche, che cun chê no si cumbine nuie, e di cjalâ in muse la realtât, cirint di no spaçâ par carognis chei che a palesin un mâl che al è. In câs, a saran carognis chei che chest malstâ lu àn inviât, promovût, judât, e che no fasin nuie par meti rimiedi
Se dopo cent e passe agns di Italie unitarie, prime risorzimentâl po fassiste, po antifassiste, si cjatìn denant di dôs Italiis e di un Nord che nol pues plui digjerî la invasion dal Sud, al è clâr che no si trate plui dome di une matetât.
Al è alc che nol cuadre tal mût che cheste Italie e je stade repeçade. Cjalant i fats, tocje che la unitât de spice des Alps fin a la ultime ponte di tiereferme e jere plui une sflocje o une ilusion o une prepotence che no une realtât Si tratave di un dissen politic che nol tignive cont des realtâts culturâls, storichis e etnichis. Come meti adun plui cualitâts di fasui e po scjassâ dut tun tamês sperant che al salti fûr il fasuli standart. Al sarès stât un delit, parcè che si varès staronzade dute la diviersitât e la ricjece par fâ vignî fûr une robe bastarde e sterpe.
Cumò, tune clime plui libare o plui slavrade, cua1chidun al tache a dî »Vonde!».
E al passe par trist dome parcè che al vise la comunitât statâl dal malstâ che al è, che si lu sint in ducj e che si à pôre a pandilu. O pôre de religjon o pôre de politiche o pôre de publiche opinion. Salacor al è rivât il moment di tornâ a sclarî la cuistion.
Che la Italie e sedi fate di int diferente no je une invenzion di chel o di chel altri. E je une constatazion confermade de legjislazion statâl che no jere tant cjalde pai particolarisims. Parcè ano fatis lis regjons? Parcè ciertis regjons sono a statût speciâl? E cualis sono a statût speciâl chês plui vualivadis o chês là che la diference e je plui marcade, adiriture etniche, di gjernazie, di çocje?
Cuant che si tratave di fâ la Italie, tant de bande catoliche che de bande laiche, si fevelave di federalisim. Une idee che no si pues no cjatâle juste, par ducj, ancje se la reson dal Stât o la prepotence dal plui fuart no le àn lassade madressi.
La Italie e à une sô ricjece te diviersitât e dome salvant la diviersitât tune unitât plui largje si pues dî che la convivence e je positive. Se par jessi talians, che al è un fat prin di dut politic-aministratîf, o vin di staronzâ il cjâf ai todescs e ai furlans e scurtâur lis ongulis e i pîts ai meridionâi si capìs che une Italie dal gjenar e sarès une disgracie. Cjalade di ogni bande, ancje par ledrôs. Duncje la division in regjons e va tignude, e va rinfuarçade, cumò che no ‘nd è plui pericui di fuarcis centrifughis. Ancje par chel decentrament aministratîf che al sarès spieli di modernitât di maturitât e di sintiment.
La diviersitât e salte cuant che si scomence, a pueste, a meti adun in forme disordenade, prepotente e ricatatorie, fuarcis diferentis. Al sarès come cumbinâ un matrimoni fra int che no si vûl o che no je ancjemò preparade a vivi insieme.
Il miscliçâju par fuarce al jude a odeâsi no a volêsi plui ben. Parcè che il vivi insieme al è un ben cuant che al è cirût e bramât no cuant che al è imponût.
Duncje un Stât al à di fâ il pussibil par che ogni talian al puedi ve la pussibilitât di vivi a cjase sô, te sô clime fisiche e culturâl. Al da di plui parcè che al è in armonie cun dute la sô storie e al sa di lavorâ par un doman che al è so e dai siei fîs. Lassant la sô tiere, si cjatarà dislidrisât e al varà simpri ce pierdi. Se al tornarà cjase al varà pierdûts i agns de »profugance». Se al restarà lontan al varà pierdûts i valôrs e i peams de sô tiere di riunde. La emigrazion no je mancul dure fasint mancul chilometris o passant mancul frontieris. Chest esodi dai meridionâi viers il Nord, chest »viaç de sperance» come che lu àn clamat, in realtât al à servît dome a sfurnî i paîs là jù e a ingrumâ ca sù int disadatade, che si è cjatade cence lidrîs e cence pomis, distacade de sô risultive e no preparade a supâ la aghe de tiere che si jere sistemade.
Cussì o vin viodûts paîs a deventâ citâts, là che plui che convivence e jere grande confusion culturâl. Si lassave cori dome parcè che i bassarûi a puartavin mandopare e a consumavin i bêçs tal lûc di emigrazion. Cumò che no si à plui dibisugne di lôr, a Milan, a Turin e tes zonis industriâls dal Nord si scomence a berlâ cuintri di lôr. Ma lôr no puedin tornâ jù, parcè che ur son nassûts i fîs e i nevôts, che si cjataressin mâl ancje tornant tes tieris dal soreli.
Chest par chel che al riguarde il »triangul industriâl», là che i meridionâi a son vignûts a rimpolpâ la economie adatantsi a dutis lis voris e a dutis lis umiliazions.
Diferent il câs di altris tieris, come par esenpli il Friûl là che no son rivâts cu la valîs di carton, ma cun tant di lauree o di diplome o di jachete cu lis steletis. No jere une int disperade che e rivave a domandâ un toc di pan adatantsi a fâ robis che chei dal puest ur puçave di fâ. Chi di nô i furlans a àn continuât a fâ i contadins, i muradôrs, i operaris, e lôr a àn cjapade in man la scuele, la aministrazion, lis puestis, l’esercit, la polizie, i tribunâi e vie; in pratiche i puescj di comant. La leç ur dave dirit e par chel plui di un si à sintût in dirit di alçâ la vôs, di sbeleâ i furlans, di tratânus di biadaçs e di indurmidîts. Soredut si son sintûts fuarts de fuarce dal Stât, che ur deve titui e timbris, e no àn vût pêl di rivuart par che realtât plui vecje e plui vere de leç, che e je la int, cu la sô storie, cu la sô lenghe, cul so mût di fâ di sigûr diferent dal lôr. Gjavant cualchi ecezion si pues dî che no àn fate cuissà ce fadie par adatâsi. Parcè che si sintivin legjitimâts dal podê centrâl. E nissune istituzion, nè statâl nè eclesiastiche no ur à mai domandât, in gambi dal pan che a cjatavin, un tic di sensibilitât e di rispiet pe gnove realtât.
Cumò che il contest sociâl e economic al è gambiât, ancje i furlans a àn tacât a domandâsi se, par câs, nol sarès plui just, a paritât, dâi la precedence a la nestre int, in non di chê diviersitât che o vin dit prime. Nissun furlan nol disarà che nô o sin miôr di lôr, ma dome un prevignût o un vendût nol viodarà le diference, e grande, fra nô e lôr. Chest al è sucedût soredut par dôs resons: che i furlans a àn tacât a studiâ di plui, e duncje il materiâl uman pai uficis e pe publiche aministrazion al è; che i puescj di lavôr si ridusin, simpri di plui e duncje ogni om di sintiment al dîs che, a cjase sô, la cjadree i tocje prime a lui. No si pues pratindi il contrari. Al sarès catolic, ma no uman.
Ce si puedial fâ, denant di chest malstâ che di sigûr al cjaparà simpri plui pît?
Batisi par che la riforme de publiche aministrazion e cjapi simpri di plui la dimension regjonâl, in dut. Al rint di plui, al è plui onest, e al è plui rispietôs di chei valôrs che a vegnin prime de unitât di Italie.
Pretindi che la int che si è riplantade chenti e capissi che culì e je une altre tiere, une altre int, une altre culture. E come che lôr, a cjase lôr, a van indenant tes lôr tradizions sbombantsi de unitât taliane, cussì a àn di permeti che ancje i furlans, in Friûl, a puedin vivi di furlans, cence jessi obleâts a jessi i unics in Italie a sacrificâsi par une ideologjie. Che a cirin di adatâsi, di cognossinus, di insedâsi in chest nestri ambient culturâl e religjôs cun creance e cun delicatece. I furlans no ju pararan fûr instès, ancje parcè che a son bogns di bruntulâ dome cuant che nissun no ju sint. Se invezit a ciraran di deventâ dai nestris, a cjataran ancje un bon stâ. No par nuie nol torne jù nissun. Se po dopo a cjatin scrit su cualchi mûr cualchi peraulate, al è il minim che un popul invadût e umiliât in ogni forme al puedi fâ. O din dut, si lassìn puartâ vie dut; no vino propit nancje di rugnâ? Alore copaitnus daurman! Ma par podê dâ un judizi obietîf, si varès di disledrosâ la situazion. Tant a dî: fâ une leç là che i furlans a puedin invadi ducj i uficis dal Sud. Par cumò, stant che al è vêr il contrari, nus tocje di cjapâ il dam e lis colpis; stupits e triscj. E il Stât, che al è il prin responsabil di cheste porcarie, al à il coragjo di fânus ancje la predicje.
PRE ANTONI BELINE
La Patrie dal Friûl n. 6 jugn 1988 (911 de Patrie)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Il program definitîf de Fieste dal Friûl dal 2014 al è cuasi pront, par cognossi i ultins inzornaments al è ben tignî di voli il sît www.provincia.udine.it.
Ma dal sigûr si pues za anticipâ cualchi apontament che chest an e torne in provincie di Pordenon, e in particolâr a Cjavàs, Midun e Fane dulà che domenie a buinore ai 6 di Avrîl si celebraran la messe par furlan e la cerimonie rievocative cu la leture de bole imperiâl di Indrì IV, il document che al segne la nassite dal Stât patriarcjâl dal 1077.
Ancje La Patrie dal Friûl e je stade invidade ae taule organizative cun Provinciis di Udin e Pordenon, comuns di Udin, Cjavàs, Midun e Fane, Arlef, Istitût Ladin Furlan Pre Checo Placereani, Ufici scolastic regjonâl, la Societât Filologjiche Furlane e lis Associazions La Grame e Vieri Rôl.
In particolâr la nestre riviste e parteciparà al program cu la premiazion dal Concors fotografic “La tô Patrie intun click”. La cerimonie si tignarà joibe ai 3 di Avrîl aes 5 dopomisdì dopo de presentazion de ristampe dal libri di Pieri Piçul (Pietro Londero) “Storie dal popul furlan”.
O ricuardìn che i finaliscj dal concors fotografic a son (in ordin alfabetic):
Sergio Briante di Buie
Martina Borsatti di Pioltello (MI)
Bruno Caldana di Udin
Alessandra Chiandetti di Osôf
Mara Mardero di Glemone
Roberta Michieli di Dedeà (Tavagnà)
Silvia Milocco Sant Vît de Tor
Angelo Moras di Cjampfuarmit
Andrea Tomasin di Mortean
Marco Vidoni di Buie
Giuliano Zelco di Tavagnà
La classifiche finâl e sarà comunicade in chê ocasion.
La Patrie dal Friûl e je ancje in contat cul Comun di Udin che chest an al sarà part ative cu la organizazion di 2 events par celebrâ la Fieste dal Friûl.
No mancje la atenzion pes scuelis, stant che l’Ufici scolasti regjonâl al à inmaneât ancje chest an il concors “Emozions furlanis in viaç pal teritori”, la Societât Filologjiche Furlane e il Comun di Codroip e inmanein une cunvigne “Marilenghe e Mariscuele” e la Provincie di Udin e mandarà par pueste il materiâl informatîf a dutis lis scuelis mediis des provinciis di Gurize, Pordenon e Udin
“L’obietît al è invidâ insegnants e students a rifleti su la impuartance di chê date storiche, 3 di Avrîl dal 1077, che e à segnât l’inizi di une esperience uniche pal Friûl” al comente il president de Provincie di Udin, Pietro Fontanini. ❚
✒ Redazion
Pai 3 di Avrîl la Patrie dal Friûl e premie i vincidôrs dal Concors fotografic............
Il program definitîf de Fieste dal Friûl dal 2014 al è cuasi pront, par cognossi i ultins inzornaments al è ben tignî di voli il sît www.provincia.udine.it.


text:
O sin te stagjon di premis leteraris, juriis al lavôr par sielzi i miôrs scrits. Cui sa se i adets a valutâ il merit des oparis a son miôr dai scritôrs concorints. Cualchi an indaûr la jurie si jere lamentade disint che i tescj a jerin puars par contignût e forme leterarie pôc furlane.
A lei cheste piçade di pre Antoni al pararès che nancje i judiçs no jerin miôr dai judicâts, e che la lôr maniere di scrivi par furlan e jere une vore sclagne. Puedial il mestri jessi piês dal arlêf? Ma al dì di vuê o crodìn che lis robis a sedin gambiadis, in miôr. O no?
Lis peraulis in corsîf lis veve metudis pre Antoni tal origjinâl.
pre Roman Michelotti
***
S. Simon: a cuant un premi pe zurie?
O ài cjapât in man il libri di Gianni Gregoricchio «Îr e doman», che al à vinçût il premi di San Simon dal an passât. Une vore lungje, impegnative e ancje, di ce ch’o ài rivât a lumâ, scrite ben. Dome che mi à copât la relazion de zurie, metude juste a prin intro. No parcè che e dîs ben dal libri (mancjarès!), ma pal mût di scrivi. O crôt che, di mont in ca, no sedi stade componude une pagjine cussì fenomenâl, degne di jentrâ adimplen tai gnûfs libris de gnove scuele par furlan. Sintit dome ce robonis:
«Il romanç ecelent di Gianni Gregoricchio al presupon un grant impegn e une lungje vore di composizion. Cun dut ch’al imbraci une lungje dade di timp, nol à mai coladis stilistichis… Il larc senari uman, ben ricognossibil, al è chel di un paîs dal Friûl di mieç… In chest fonz (?) si insede e si distache la liende di une vore di personis, ma soredut ch’e (e la gramatiche?!) dal protagonist. Il madressiment dal so caratar… La conte si davuelç cence pierdi mai il so ritmi e la sô sostance. La lenghe e je avonde rigorose, nobil e essenzial.
Lis formis masse dialetâls a vegnin evitadis. Il romanç al è imbombât di une atmosfere ricje di estrose umanitât e di une cjarie poetiche positive, che no concêt nuie al sentimentalisim e a la retoriche».
Chi un dôs osservazions a conventin.
Prime: cemût fasie a dâ un judizi su la bontât di une opare int cussì analfabete?
Seconde: une zurie taliane che e ves butât jù un judizi cussì imbastardât di furlan e malsestât, no si saressie smierdade par simpri? E cui varessial olsât di clamâle ancjemò a Codroip o in altrò?
Il consei plui imbrucjât, par chel che al compre il libri, al è di sbregâ daûrman la prime pagjine, par no ingomeâsi prin di tacâ.
Pe cronache, te zurie a jerin Ottorino Massa, Andreina Ciceri Nicoloso, Giorgio Faggin, Giovanni Frau e Alan Brusini. No si sa cui che al è stât l’autôr materiâl de traduzion par furlan, ma in chescj câs o che si è solidaris tal gjavâsi o che si à di jessi solidaris tal cjapâ lis colpis.
La Patrie dal Friûl, n 8-9,
Avost-Setembar 1985 ❚
pre Antoni Beline
IL FERÂL. S. Simon: a cuant un premi pe zurie?............
O sin te stagjon di premis leteraris, juriis al lavôr par sielzi i miôrs scrits. Cui sa se i adets a valutâ il merit des oparis a son miôr dai scritôrs concorints. Cualchi an indaûr la jurie si jere lamentade disint che i tescj a jerin puars par contignût e forme leterarie pôc furlane.


text:
Alex Salmond al conferme la vitorie che al veve concuistât tal 2007, cuant che al veve rivât a fâsi nomenâ prin ministri dal guvier scozês, che pe prime volte al viodeve un indipendentist ae sô vuide.
Ma rispiet al prin, za straordenari, sucès cu lis elezions di Mai di chest an, il Pàrtaidh Nàiseanta na h-Alba (par gaelic e par inglês Scottish National Party), al à rivât a fâ inmò miôr. Di fat, dongje de incressite di consens personâl pal so leader, invezit de maiorance relative che e jere vignude fûr 4 agns indaûr, chest colp il Partît Nazionalist Scozês al à cjapade la maiorance assolude dal Parlament istituît sul finî dai agns Novante. Pe prime volte duncje il SNP al à la pussibilitât di guviernâ di bessôl cence cirî acuardis cun fuarcis tant che laburiscj o liberâi democratics, che ta chescj agns a vevin frenât sul procès pe indipendence di Londre.
La vitorie clare dal SNP no à sparagnât consecuencis ancje par chês altris fuarcis politichis: Iain Gray, il leader dal Labour Party in Scozie, dopo vê pierdude ancje la “fuartece laburiste” di Glasgow, si è dimetût.
Il stes prin ministri di Londre David Cameron, ametint il sucès de fuarce indipendentiste, si è complimentât cun Salmond e al à dimostrât une cierte disponibilitât pe Scozie, rimarcant il plen rispiet pal risultât. Ma al à ancje fat intindi daurman che al fasarà di dut par evitâ la separazion scozese e mantignî unide la Grande Bretagne.
Ma Alex Salmond nol à pôre e no si ferme. Vuê al pues contâ su 69 parlamentârs elets suntun totâl di 129 (tal 2007 il SNP al veve vût 47 rapresentâts elets) e al è za daûr a imbastî il troi par rivâ a davuelzi il referendum su la indipendence che al veve za anunciât tal 2007. E cence nancje la dibisugne di chei ats violents che, magari cussì no, a àn compagnât i procès di autodeterminazion dai popui in altris bandis dal mont. Un percors che pas dopo pas al à tant che fin chel di recuperâ chê plene indipendence gjoldude, no dome prime dal 1707, an dal Act of Union che al veve eliminât il Parlament scozês e unît il ream di Scozie cun chel de Ingletiere, ma fintremai prime dal 1603, an de union des dôs coronis sot di un unic re.
Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La letare e je rivade un mês za fa su la scrivanie dal president de ARLeF, Lorenzo Fabbro. Une letare di dimissions firmade de presidente de “Comission pe valutazion de aplicazion dal insegnament e sul ûs de lenghe furlane tes istituzions scolastichis”, un grup di lavôr che al è stât inviât sot de presidence Zanon, dentri de stesse ARLeF, secont ce che e proviôt la leç 29 dal 2007, cul compit di furnî il termometri sul stât di salût de marilenghe tes nestris scuelis. Duncje, Rosalba Perini che e je e che e reste membri dal comitât tecnic sientific de Agjenzie, e à mandât lis sôs dimissions tant che cjâf grup di chê Comission. “Un at di provocazion”, nus fâs savê.
LA PREMESSE
Ma fasìn un pas indaûr. “Cheste comission – nus spieghe Perini – e je fate di personis che a àn lavorât sore nuie, e che a vevin il compit di condusi ancje lis rilevazions jenfri lis scuelis, propite su lis ativitâts”. Dâts che a son stâts presentât tal Setembar di un an za fa, intes zornadis dedicadis ae scuele furlane. “Po – e continue – si sin metûts a lavorâ par screâ un plan di ricercje gnûf, par indreçâ un implant di valutazion di dutis lis ativitâts che a vignivin fatis a scuele a pro dal furlan, de metodologjie ae didatiche, dai materiâi ai struments, fintremai ae sodisfazion te utence, gjenitôrs includûts. Un implant inovatîf, burît fûr ancje in gracie de colaborazion de professore Nidia Batic, de Universitât dal Friûl e che e je part de Comission. Nô o sin convints che cheste valutazion tes scuelis no puedin fâle ni la ARLeF, ni la Universitât dal Friûl, di bessolis. Si à di fâle cu la scuele, se di no, no à sens”.
UN IMPEGN CHE NOL PUES JESSI SORE NUIE
Il plan al ven presentât al Cda de ARLeF in Mai e la Comission e domande che al sedi finanziât. “Se o metìn jù un implant seri di valutazion che al tire dentri ancje il personâl de scuele, jo no pues domandâ a chescj insegnants, che a son professioniscj de educazion, di lavorâ sore nuie – e spieghe Perini -. Si che duncje o domandavin bêçs, un finanziament, che o speravin al rivàs dal assestament di belanç. Nuie. Nol è rivât nuie: e alore o ai mandade la letarute, cu lis mês dimissions”.
ALTRIS DIMISSIONS A SON PAR RIVÂ
Cheste “Comission Scuele”, che e veve a cjâf Perini, e je ancje componude di Maria Carminati (Membri dal Cts de ARLeF); Bruno Forte (pedagogjist); Silvana Schiavi Fachin (esperte di educazion plurilengâl); Nidia Batic (professore de Universitât dal Friûl, esperte di statistiche e di ricercje valutative); Paola Floreancig (in rapresentance dal Ufici Scolastic Regjonâl); Paola Cencini (referente de marilenghe pal Ufici Scolastic); Enrico Madussi (dirigjent scolastic di Glemone); Carla Cozzi e Liliana Vit (in rapresentance des scuelis te provincie di Pordenon); Monica Medeot, (in rapresentance des scuelis te provincie di Gorizie). Une part di lôr e à za mandade la lôr solidarietât ae Perini, disint che si dimetaran ancje lôr. Forte, Madussi, Batic e Carminati a varessin la lôr letare di dimission, pronte par jessi spedide.
Perini si ise un pôc sustade dal ategjament dentri te ARLeF? “Sustade no, ma la mê intenzion e jere chê di mandâ un segnâl, prontâ une azion di roture. Se no altri, par rispiet viers un grup di lavôr come chel che jo o jeri a cjâf, fat di int cualificade che e à pardabon lavorât pal ben de lenghe e de scuele. O feveli tant che femine di scuele: nol è pussibil no cjatâ cuatri carantans par un implant di valutazion che al vûl coinvolzi il mont de scuele e, tal stes timp, valorizâ mês di lavôr e di professionalitât di esperts”.
Di vie de Prefeture, dut un cidinôr. A dimissions plombadis ae fin di Setembar, nissune rispueste e je rivade dal president, Lorenzo Fabbro. Come che nol è rivât nissun comunicât istituzionâl, ni di ARLeF, ni de regjon. ❚
Oscar Puntel
«Une azion di roture»: dimissions par Rosalba Perini de Comission su la scuele............
La letare e je rivade un mês za fa su la scrivanie dal president de ARLeF, Lorenzo Fabbro. Une letare di dimissions firmade de presidente de “Comission pe valutazion de aplicazion dal insegnament e sul ûs de lenghe furlane tes istituzions scolastichis”, un grup di lavôr che al è stât inviât sot de presidence Zanon, dentri de stesse ARLeF, secont ce che e proviôt la leç 29 dal 2007, cul compit di furnî il termometri sul stât di salût de marilenghe tes nestris scuelis. Duncje, Rosalba Perini che e je e che e reste membri dal comitât tecnic sientific de Agjenzie, e à mandât lis sôs dimissions tant che cjâf grup di chê Comission. “Un at di provocazion”, nus fâs savê.